“Damang Mangido Saham”
BatakTobaNews.com -- Sai hira turi-turian do akka barita tarsingot tu parkaro ni Amanta si Setya Novanto na mambamboan-boan goar ni Presiden tikki mangido saham tu Freeport. Tung massai godang do akka na so masuk tu akkal. Alai nang pe songoni, godang hian do jolma na ringgas marnonang tarsingot tu parkaro on. Tarlumobi ma di media sosial songon fesbuk dohot twitter. Gabe tubu ma hata-hata gait, “Damang i Mangido Saham”. Alana andorang so adong dope parkaro on, akka pamakke internet marnonangi do tarsingot panipu na jotjot mangirim sms “Damang Mangido Pulsa”, manang “Dainang Mangido Pulsa”. I do umbahen na gabe tubu hata-hata gait sinakkin, “Damang Mangido Saham”.
Bisuk ni Amanta Presiden Jokowi
Tikki baru tarbarita dope parkaro on, longang do akka jolma boasa Presiden dang mangalapor tu Polisi. Alani i adong mandong Amanta Jokowi hurang tegas. Deba mandok parbiar. “Unang-unang toho do dohot Amanta Presiden mangido saham” inna na deba. Rarat ma hata ni akka namalo dohot na pamalo-palohon.
Alai dung ta bege pakkation di rekaman na diputar di sidang ni MKD (Mahkamah Kehormatan Dewan), gabe tarjolma do hita tung na bisuk do anggo Amanta Presiden i hape. Ai molo pittor dilapor hian i tu polisi, ra dang boi be begeonta isi ni rekamanan. Hape tung massai godang do informasi na tadapot sian rekaman pakkation ni Amanta Setya Novanto (Pangulu ni anggota Dewan), Muhammad Reza Chalid (partiga-tiga namora), Maroef Sjamsoeddin (pamimpin ni Freeport Indonesia). Rupa ni gabe taboto ma godang ni hepeng na haluar sian puro-puro ni si Muhammad Reza Chalid (Rp. 500 Miliar) mambiayai kampanye ni Si Prabowo tikki mancalon presiden nasida. Gabe taboto ma muse na muruk Si Megawati tu Amanta Jokowi ala dang jadi dipillit si Budi Gunawan gabe Pangulu ni Polisi (Polri). Godang dope akkan informasi na asing tadapot sian rekaman i.
Sahat tu saonari parkaro on dang sae dope. Dang marujung dope parsidangon di MKD. Baenon nami dope pangguration di ari nanaeng ro tarsingot tu ujung di parkaro on.
bjn_Latn bjn_Latn bjn_Latn min_Latn min_Latn min_Latn